Pakuotės lapelis: informacija vartotojui

Xaboplax 2,5 mg plėvele dengtos tabletės

rivaroksabanas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Xaboplax ir kam jis vartojamas 
2.	Kas žinotina prieš vartojant Xaboplax 
3.	Kaip vartoti Xaboplax 
4.	Galimas šalutinis poveikis 
5.	Kaip laikyti Xaboplax
6.	Pakuotės turinys ir kita informacija


1.	Kas yra Xaboplax ir kam jis vartojamas

Jums yra paskirtas Xaboplax, nes 
· Jums diagnozuotas ūminis koronarinis sindromas (būklių grupė, kuriai priskiriamas miokardo infarktas ir nestabilioji krūtinės angina, stiprus krūtinės skausmas) ir nustatyta, kad Jums buvo padidėję tam tikri širdies sutrikimus rodantys kraujo tyrimų rodikliai. 
Suaugusiems pacientams Xaboplax sumažina kito miokardo infarkto arba mirties nuo širdies ar kraujagyslių ligos riziką. 
Jums nebus skiriama vien tik Xaboplax. Jūsų gydytojas Jums taip pat paskirs: 
· acetilsalicilo rūgšties arba 
· acetilsalicilo rūgšties kartu su klopidogreliu arba tiklopidinu. 
arba 
· 	Jums diagnozuota didelė kraujo krešulio susidarymo rizika dėl vainikinių arterijų ligos arba periferinių arterijų ligos, kuri sukelia simptomus. 
Xaboplax mažina kraujo krešulių susidarymo (aterotrombozinių reiškinių) riziką suaugusiesiems. Jums nebus skiriama vien tik Xaboplax. Jūsų gydytojas Jums nurodys vartoti ir acetilsalicilo rūgšties. 

Kai kuriais atvejais, jeigu Xaboplax Jums skiriama po procedūros, kai reikia atverti susiaurėjusią arba užsikimšusią kojos arteriją kraujotakai atkurti, gydytojas gali Jums paskirti ir klopidogrelio, kurio trumpai reikės vartoti kartu su acetilsalicilo rūgštimi.

Xaboplax sudėtyje yra veikliosios medžiagos rivaroksabano, kuris priklauso antitrombozinių vaistų grupei. Jis veikia blokuodamas kraujo krešėjimo faktorių (Xa faktorių) ir taip sumažindamas polinkį formuotis kraujo krešuliams.


2.	Kas žinotina prieš vartojant Xaboplax

Xaboplax vartoti draudžiama:
· jeigu yra alergija rivaroksabanui arba bet kuriai pagalbinei šio vaisto medžiagai (jos išvardytos 6 skyriuje); 
· jeigu stipriai kraujuojate;
· jeigu Jums yra liga arba būklė, dėl kurios padidėja stipraus kraujavimo rizika (pvz., skrandžio opa, galvos smegenų pažeidimas arba kraujavimas į smegenis, neseniai atlikta chirurginė smegenų arba akių operacija);
· jeigu vartojate vaistų, apsaugančių nuo kraujo krešulių susidarymo (pvz., varfarino, dabigatrano, apiksabano arba heparino), išskyrus atvejus, kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus;
· jeigu Jums nustatytas ūminis koronarinis sindromas ir anksčiau Jums buvo kraujavimas į smegenis arba kraujo krešulys smegenyse (insultas);
· jeigu sergate vainikinių arterijų liga arba periferinių arterijų liga ir anksčiau esate patyrę kraujavimą į galvos smegenis (insultą) arba per praeitą mėnesį Jums buvo užsikimšusios smulkios arterijos, kurios aprūpina krauju giliuosius galvos smegenų audinius (lakūninis insultas), arba galvos smegenyse buvo krešulys (išeminis, nelakūninis insultas);
· jeigu sergate kepenų liga ir todėl gali būti padidėjusi kraujavimo rizika;
· jeigu esate nėščia ar žindyvė.
Nevartokite Xaboplax ir pasakykite savo gydytojui, jeigu Jums tinka bet kuris iš minėtų atvejų.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Xaboplax. 
Xaboplax turi būti nevartojamas kartu su kitais kraujo krešėjimą mažinančiais vaistais, tokiais kaip prazugrelis arba tikagreloras (šiems vaistams nepriskiriami acetilsalicilo rūgštis ir klopidogrelis ar tiklopidinas).

Vartojant Xaboplax laikykitės tam tikrų atsargumo priemonių 
· jeigu Jums yra padidėjusi kraujavimo rizika, kuri gali būti situacijose, tokiose, kaip: 
· sunki inkstų liga, nes inkstų funkcija gali daryti įtaką Jūsų organizmą veikiančio vaisto kiekiui; 
· kitų vaistų, apsaugančių nuo kraujo krešulių susidarymo (pvz., varfarino, dabigatrano, apiksabano arba heparino) vartojimas, kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus (žr. poskyrį „Kiti vaistai ir Xaboplax“); 
· kraujavimo sutrikimai; 
· labai aukštas kraujospūdis, nesureguliuotas gydymu vaistais; 
· skrandžio arba žarnyno ligos, galinčios sukelti kraujavimą, pvz., žarnyno arba skrandžio uždegimas, arba stemplės uždegimas, pvz., dėl gastroezofaginio refliukso ligos (ligos, kai skrandžio rūgštis atpilama į stemplę) arba navikai, esantys skrandyje, žarnyne, lytiniuose takuose ar šlapimo takuose; 
· akių dugno kraujagyslių sutrikimai (retinopatija); 
· plaučių liga, kuria sergant bronchai yra išsiplėtę ir prisipildę pūlių (bronchektazės), arba anksčiau buvęs kraujavimas iš plaučių;
· jeigu esate vyresnis nei 75 metų amžiaus;
· jeigu sveriate mažiau kaip 60 kg;
· jeigu sergate vainikinių arterijų liga su sunkiu simptominiu širdies nepakankamumu.
· jeigu Jums protezuotas širdies vožtuvas; 
· jeigu žinote, kad sergate liga, vadinama antifosfolipidiniu sindromu (imuninės sistemos sutrikimas, dėl kurio padidėja kraujo krešulių susidarymo rizika), pasakykite apie tai savo gydytojui, kuris nuspręs, ar reikės keisti Jums taikomą gydymą. 

Jeigu Jums tinka bet kuris iš minėtų atvejų, prieš pradedant vartoti Xaboplax, pasakykite savo gydytojui. Jūsų gydytojas nuspręs, ar skirti Jums šio vaisto ir ar atidžiau Jus stebėti. 

Jeigu Jums reikia atlikti operaciją
· labai svarbu Xaboplax vartoti prieš ir po operacijos, tiksliai tuo laiku, kaip pasakė Jūsų gydytojas;
· jeigu Jūsų operacijos metu bus įstatomas kateteris arba leidžiami vaistai į stuburo kanalą (pvz., epidurinė ar spinalinė anestezija arba skausmo slopinimas): 
· labai svarbu Xaboplax vartoti prieš nurodytas procedūras ar kateterio išėmimą ir po jų tiksliai tuo laiku, kaip pasakė Jūsų gydytojas; 
· nedelsdami pasakykite savo gydytojui, jei po anestezijos pajusite kojų tirpimą ar silpnumą, arba žarnyno ar šlapimo pūslės funkcijos sutrikimą, nes gali prireikti skubios pagalbos. 

Vaikams ir paaugliams
Xaboplax 2,5 mg tablečių vartojimas yra nerekomenduojamas jaunesniems kaip 18 metų asmenims. Nėra pakankamai informacijos apie jo vartojimą vaikams ir paaugliams. 

Kiti vaistai ir Xaboplax 
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui. 
· Jeigu vartojate: 
· kai kurių kitų vaistų nuo grybelinės infekcijos (pvz., flukonazolo, itrakonazolo, vorikonazolo, pozakonazolo), nebent jie būtų vartojami tik ant odos;
· ketokonazolo tablečių (vartojamų gydyti Kušingo sindromą – kai organizmas gamina per daug kortizolio);
· kai kurių vaistų nuo bakterinių infekcinių ligų (pvz., klaritromicino, eritromicino); 
· kai kurių priešvirusinių vaistų nuo ŽIV / AIDS (pvz., ritonaviro); 
· kitų vaistų, skirtų krešėjimui mažinti (pvz., enoksaparino, klopidogrelio ar vitamino K antagonistų, tokių kaip varfarinas ar acenokumarolis, prazugrelis ir tikagreloras (žr. skyrių „Įspėjimai ir atsargumo priemonės“); 
· vaistų nuo uždegimo ir skausmą malšinančių vaistų (pvz., naprokseno arba acetilsalicilo rūgšties); 
· dronedarono, vaisto nuo širdies ritmo sutrikimo;
· kai kurių vaistų nuo depresijos (selektyvių serotonino reabsorbcijos inhibitorių [SSRI] arba serotonino-norepinefrino reabsorbcijos inhibitorių [SNRI]). 

[bookmark: _Hlk145611639]Jeigu Jums tinka bet kuris iš minėtų atvejų, prieš pradedant vartoti Xaboplax pasakykite savo gydytojui, nes Xaboplax veiksmingumas gali padidėti. Jūsų gydytojas nuspręs, ar Jūs turite būti gydomas šiuo vaistu ir ar Jūs turite būti atidžiau stebimas. 
Jeigu Jūsų gydytojas mano, kad Jums yra padidėjusi skrandžio ar žarnyno opų rizika, jis taip pat gali skirti profilaktinį gydymą nuo opų.

· Jeigu vartojate: 
· kai kurių vaistų nuo epilepsijos (fenitoino, karbamazepino, fenobarbitalio); 
· paprastosios jonažolės (Hypericum perforatum), augalinio vaisto nuo depresijos; 
· antibiotiko rifampicino. 
Jeigu Jums tinka bet kuris iš minėtų atvejų, prieš pradedant vartoti Xaboplax pasakykite savo gydytojui, nes Xaboplax veiksmingumas gali sumažėti. Jūsų gydytojas nuspręs, ar Jūs turite būti gydomas šiuo vaistu ir ar Jūs turite būti atidžiau stebimas. 

Nėštumas ir žindymo laikotarpis 
Jei esate nėščia arba žindote, Xaboplax vartoti draudžiama. Jei yra galimybė pastoti, kol vartojate Xaboplax, naudokitės patikimu kontracepcijos metodu. Jei vartojant šio vaisto pastojote, nedelsdama pasakykite savo gydytojui, kuris nuspręs, kaip turėsite būti gydoma. 

Vairavimas ir mechanizmų valdymas 
Vartojant Xaboplax gali pasireikšti svaigulys (dažnas šalutinis poveikis) arba apalpimas (nedažnas šalutinis poveikis) (žr. 4 skyrių „Galimas šalutinis poveikis“). Jeigu esate paveiktas šių simptomų, turite nevairuoti, nevažiuoti dviračiu ir nesinaudoti bet kokiais įrenginiais ar mechanizmais. 

Xaboplax sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto plėvele dengtoje tabletėje yra mažiau negu 1 mmol (23 mg), t. y. jis beveik neturi reikšmės.


3.	Kaip vartoti Xaboplax

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Kiek vartoti 
Rekomenduojama dozė yra viena 2,5 mg tabletė du kartus per parą. Xaboplax vartokite kasdien maždaug tuo pačiu metu (pvz., vieną tabletę ryte ir vieną tabletę vakare). Šį vaistą galima vartoti valgio metu arba nevalgius. 

Jeigu sunku nuryti visą tabletę, pasikalbėkite su savo gydytoju apie kitus Xaboplax vartojimo būdus. Prieš pat vartojant tabletę galima susmulkinti ir sumaišyti su vandeniu arba obuolių tyre. 
Jei reikia, gydytojas gali Jums taip pat paskirti susmulkintą Xaboplax tabletę per skrandžio zondą. 

Jums nebus paskirta vien tik Xaboplax. 
Jūsų gydytojas Jums taip pat nurodys vartoti ir acetilsalicilo rūgšties. Jeigu Xaboplax Jums skiriamas po ūminio koronarinio sindromo, Jūsų gydytojas gali nurodyti taip pat vartoti klopidogrelio arba tiklopidino. 
Jeigu rivaroksabanas Jums skiriamas po procedūros, kai reikia atverti susiaurėjusią arba užsikimšusią kojos arteriją kraujotakai atkurti, gydytojas gali Jums paskirti ir klopidogrelio, kurio trumpai reikės vartoti kartu su acetilsalicilo rūgštimi.

Gydytojas pasakys, kiek šių vaistų vartoti (paprastai per parą reikia vartoti 75‑100 mg acetilsalicilo rūgšties arba 75‑100 mg acetilsalicilo rūgšties kartu su 75 mg klopidogrelio arba standartine tiklopidino paros doze).

Kada pradėti vartoti Xaboplax 
Po ūminio koronarinio sindromo gydymą Xaboplax reikia pradėti kuo anksčiau, stabilizavus ūminį koronarinį sindromą: ne anksčiau kaip po 24 valandų nuo patekimo į ligoninę ir kai įprastai nutraukiamas parenterinis (skiriamas injekcijomis) nuo krešulių apsaugantis gydymas. 
Jeigu Jums diagnozuota vainikinių arterijų liga arba periferinių arterijų liga, gydytojas Jums nurodys, kada pradėti gydymą Xaboplax. 
Jūsų gydytojas nuspręs, kiek laiko reikės tęsti gydymą. 

Ką daryti pavartojus per didelę Xaboplax dozę 
Nedelsdami kreipkitės į savo gydytoją, jei išgėrėte per daug Xaboplax tablečių. Pavartojus per daug Xaboplax, didėja kraujavimo rizika. 

Pamiršus pavartoti Xaboplax 
Negalima vartoti dvigubos dozės norint kompensuoti praleistą dozę. Jeigu praleidote dozę, kitą dozę vartokite įprastu laiku. 

Nustojus vartoti Xaboplax 
Xaboplax vartokite reguliariai tiek laiko, kiek Jums paskyrė gydytojas. 
Nenutraukite Xaboplax vartojimo prieš tai nepasitarę su savo gydytoju. Jeigu nustosite vartoti šį vaistą, gali padidėti kito miokardo infarkto, insulto arba mirties nuo širdies ar kraujagyslių ligos rizika.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Xaboplax, kaip ir kiti panašūs vaistai kraujo krešulių formavimuisi mažinti, gali sukelti kraujavimą, kuris gali būti pavojingas gyvybei. Per didelis kraujavimas gali privesti prie staigaus kraujospūdžio kritimo (šoko). Kai kuriais atvejais kraujavimas gali būti nepastebimas. 

Nedelsdami pasakykite savo gydytojui, jei pasireiškia bet kuris iš šių šalutinio poveikio atvejų: 

· Kraujavimo požymiai 
· Kraujavimas į smegenis ar į kaukolės vidų (simptomams priskiriama galvos skausmas, silpnumas vienoje kūno pusėje, vėmimas, traukuliai, sumažėjęs sąmonės lygis ir sprando sąstingis. Tai sunki, neatidėliotina medicininė būklė. Nedelsdami kreipkitės medicinos pagalbos!). 
· Ilgai trunkantis ar sunkus kraujavimas. 
· Neįprastas silpnumas, nuovargis, blyškumas, svaigulys, galvos skausmas, nepaaiškinamas tinimas, dusulys, krūtinės skausmas arba krūtinės angina. 
Jūsų gydytojas gali nuspręsti Jus atidžiau stebėti arba pakeisti gydymą.

Sunkių odos reakcijų požymiai
· Plintantis intensyvus odos išbėrimas, pūslės arba gleivinės pažeidimai, pvz., burnos arba akių (Stivenso-Džonsono [Stevens-Johnson] sindromas ir (arba) toksinė epidermio nekrolizė);
· Vaisto sukeltas išbėrimas, karščiavimas, vidaus organų uždegimas, kraujo rodiklių pokyčiai ir sisteminiai simptomai (DRESS sindromas). 
Šių šalutinio poveikio atvejų dažnis yra labai retas (gali pasireikšti rečiau kaip 1 iš 10 000 asmenų). 

Sunkių alerginių reakcijų požymiai
· Veido, lūpų, burnos, liežuvio ar ryklės tinimas, apsunkintas rijimas, dilgėlinė ir apsunkintas kvėpavimas, staigus kraujospūdžio kritimas. Sunkių alerginių reakcijų dažnis yra labai retas (anafilaksinės reakcijos, įskaitant anafilaksinį šoką; gali pasireikšti rečiau kaip 1 iš 10 000 asmenų) ir nedažnas (angioneurozinė ir alerginė edema; gali pasireikšti rečiau kaip 1 iš 100 asmenų).

Visas galimo šalutinio poveikio atvejų sąrašas 

Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· raudonųjų kraujo ląstelių kiekio sumažėjimas, dėl ko oda gali būti blyški, o Jūs galite jausti silpnumą ir dusulį;
· kraujavimas iš skrandžio ar žarnyno, kraujavimas iš šlapimo ir lytinių organų (įskaitant kraują šlapime ir gausų mėnesinių kraujavimą), kraujavimas iš nosies, kraujavimas iš dantenų; 
· kraujavimas akyje (įskaitant kraujavimą iš akies baltymo); 
· kraujavimas į audinius arba kūno ertmes (kraujosruvos, mėlynės); 
· kraujo atkosėjimas; 
· kraujavimas į odą arba po oda; 
· kraujavimas po operacijos; 
· kraujo ar skysčio sunkimasis iš chirurginės žaizdos;
· galūnių tinimas;
· galūnių skausmas;
· sutrikusi inkstų funkcija (gali būti pastebėta Jūsų gydytojo atliktuose tyrimuose);
· karščiavimas;
· pilvo skausmas, nevirškinimas, pykinimas, vėmimas, vidurių užkietėjimas, viduriavimas;
· sumažėjęs kraujospūdis (simptomai gali būti galvos svaigimas ar alpimas stojantis);
· jėgos ir energijos sumažėjimas (silpnumas, nuovargis), galvos skausmas, galvos svaigimas;
· išbėrimas, odos niežėjimas;
· kraujo tyrimai gali rodyti kai kurių kepenų fermentų aktyvumo padidėjimą.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· kraujavimas į smegenis ar į kaukolės vidų (žr. aukščiau, „Kraujavimo požymiai“);
· kraujavimas į sąnarį, sukeliantis skausmą ir tinimą; 
· trombocitopenija (sumažėjęs kraujo plokštelių, kurios padeda kraujyje susidaryti krešuliui, skaičius);
· alerginės reakcijos, įskaitant alergines odos reakcijas;
· sutrikusi kepenų funkcija (gali būti pastebėta Jūsų gydytojo atliktuose tyrimuose);
· kraujo tyrimai gali rodyti bilirubino, kai kurių kasos ar kepenų fermentų aktyvumo arba kraujo plokštelių skaičiaus padidėjimą;
· alpimas;
· bloga savijauta;
· dažnesnis širdies plakimas;
· burnos džiūvimas;
· dilgėlinė.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kraujavimas į raumenis;
· cholestazė (sumažėjęs tulžies nutekėjimas), hepatitas, įskaitant kepenų ląstelių pažeidimą (kepenų uždegimas, įskaitant kepenų pakenkimą);
· odos ir akių pageltimas (gelta);
· lokalus patinimas;
· kraujo susikaupimas (hematoma) kirkšnyje – širdies procedūros, kai į kojos arteriją įstatomas kateteris, komplikacija (pseudoaneurizma).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· eozinofilų, tam tikros rūšies baltųjų granulocitinių kraujo kūnelių sankaupos, kurios sukelia uždegimą plaučiuose (eozinofilinė pneumonija).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· inkstų nepakankamumas po stipraus kraujavimo; 
· kraujavimas iš inkstų, kartais su krauju šlapime, dėl kurio sutrinka normali insktų veikla (su
antikoaguliantais susijusi nefropatija);
· padidėjęs spaudimas kojų ar rankų raumenyse po kraujavimo, dėl ko gali skaudėti, tinti, sutrikti jutimas, pasireikšti tirpimas ar paralyžius (suspaudimo sindromas po kraujavimo).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Xaboplax

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės, kiekvienos lizdinės plokštelės ar buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Xaboplax sudėtis 
· Veiklioji medžiaga yra rivaroksabanas. Kiekvienoje tabletėje yra 2,5 mg rivaroksabano.
· Pagalbinės medžiagos yra:
Tabletės šerdis: natrio laurilsulfatas, laktozė, poloksameras, mikrokristalinė celiuliozė (E460), kroskarmeliozės natrio druska, magnio stearatas (E470b), bevandenis koloidinis silicio dioksidas (E551). Žr. 2 skyrių „Xaboplax sudėtyje yra laktozės ir natrio“.
Tabletės plėvelė: hipromeliozė (E464), titano dioksidas (E171), makrogolis (E1521) geltonasis geležies oksidas (E172).

Xaboplax išvaizda ir kiekis pakuotėje
Xaboplax 2,5 mg plėvele dengtos tabletės yra geltonos, apvalios, abipus išgaubtos, 8,6 mm skersmens tabletės, kurių viena pusė paženklinta „2,5”, o kita pusė lygi. 

Jos yra tiekiamos:
· [bookmark: _Hlk145582798]kartono dėžutėmis, kuriose lizdinėse plokštelėse yra 5, 10, 14, 20, 28, 30, 42, 50, 56, 60, 98, 100, 168 arba 196 plėvele dengtos tabletės;
· [bookmark: _Hlk145582864]kartono dėžutėmis, kuriose dalomosiose lizdinėse plokštelėse yra 5 x 1, 10 x 1, 14 x 1, 28 x 1, 30 x 1, 42 x 1, 56 x 1, 98 x 1 arba 100 x 1 plėvele dengtų tablečių;
· buteliukais, kuriuose yra 56, 100 arba 112 plėvele dengtų tablečių.
Gali būti tiekiamos ne visų dydžių pakuotės.

Registruotojas ir gamintojas

Registruotojas
Sandoz d.d.
Verovškova 57
SI-1000 Ljubljana
Slovėnija

Gamintojas
Lek Pharmaceuticals d.d. 
Verovškova ulica 57 
Ljubljana 1526
Slovėnija

arba

Rontis Hellas Medical And Pharmaceutical Products S.A.
Larisa Industrial Area, P.O. Box 3012
Larisa 41004
Graikija 

arba

PharOS MT Ltd.
HF62X, Hal Far Industrial Estate
Birzebbugia BBG3000
Malta

Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas
Tel.: +370 5 2636037

Šis vaistas Europos ekonominės erdvės valstybėse narėse registruotas tokiais pavadinimais:
	Nyderlandai, Austrija, Estija, Kroatija, Latvija, Lenkija, Lietuva, Rumunija, Slovakija, Slovėnija
	XABOPLAX




Šis pakuotės lapelis paskutinį kartą peržiūrėtas 2024-01-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

